Syyte sukellusvenekeksijä Peter Madsenia vastaan tuli julki Tanskassa.

Syyttäjä on päätynyt siihen, että Peter Madsen oli valmistellut ennalta ruotsalaistoimittaja Kim Wallin murhaa.

Sitä varten Madsen oli varannut sukellusveneeseensä useita tarvikkeita ennen kohtalokasta matkaa 10. elokuuta viime kesänä. Hän oli tuonut sukellusveneeseen ainakin sahan, veitsen ja ruuvimeisselin.

Syyttäjä Jakob Buch-Jepsen.­

Sydsvenskan-lehden mukaan Madsen oli sitonut uhrinsa kiinni ja kiduttanut tätä ennen kuin oli lopulta surmannut Wallin kuristamalla tai viiltämällä tämän kurkun auki.

Asia selviää tiistaina osin julkistetusta syytekirjelmästä. Tanskan oikeuskäytännön mukaan syyte on julkinen seitsemän päivää sen jälkeen, kun se on jätetty oikeudelle.

Syyttäjä vaatii Madsenille elinkautista vankeusrangaistusta. Madsenin puolustuksen mukaan hän kiistää Kim Wallin murhan, mutta myöntää paloitelleensa ruumiin. Hän myös kiistää seksuaalisen kanssakäymisen uhrin kanssa.

Oikeudenkäynti Madsenia vastaan alkaa 8. maaliskuuta ja tuomio odotetaan annettavaksi 25. huhtikuuta.

Madsen on kiistänyt toimittaja Kim Wallin murhan.­